b'\n_START_ARTICLE_\nNayib Bukele\n_START_SECTION_\nBakgrunn\n_START_PARAGRAPH_\nBukele har palestinske aner. Han er s\xc3\xb8nn av Armando Bukele Kattan, som selv var s\xc3\xb8nn av en muslimsk innvandrer fra Betlehem. Faren var en framgangsrik forretningsmann og familien har v\xc3\xa6rt aktiv i en rekke selskaper. Moren, Olga Marina Ortez, er katolikk. Selv har Bukele oppgitt at han ikke tilh\xc3\xb8rer noen religion, selv om han tror p\xc3\xa5 Gud. Han er gift med Gabriela Rodr\xc3\xadguez de Bukele, som har j\xc3\xb8diske forfedre._NEWLINE_Bukele begynte \xc3\xa5 studere juss ved Universidad Centroamericana Jos\xc3\xa9 Sime\xc3\xb3n Ca\xc3\xb1as, men avbr\xc3\xb8t studiene for \xc3\xa5 arbeide i familiens bedrifter. Han har v\xc3\xa6rt direkt\xc3\xb8r i flere foretak.\n_START_SECTION_\nPolitisk virke\n_START_PARAGRAPH_\nI 2011 engasjerte Bukele seg politisk ved \xc3\xa5 stille til valg som ordf\xc3\xb8rer i byen Nuevo Cuscatl\xc3\xa1n i La Libertad s\xc3\xb8rvest for hovedstaden San Salvador. Partiet han stilte for var Frente Farabundo Mart\xc3\xad para la Liberaci\xc3\xb3n Nacional (FMLN). I 2015 ble Bukele valgt til ordf\xc3\xb8rer i San Salvador som representant for samme parti, men etter konflikt med partiledelsen ble han ekskludert fra FMLN i 2017. Han lanserte bevegelsen Nuevas Ideas, men fikk den ikke registrert som politisk parti i tide til \xc3\xa5 stille som presidentkandidat for bevegelsen. Bukele valgte da i stedet \xc3\xa5 g\xc3\xa5 med i h\xc3\xb8yrepartiet Gran Alianza por la Unidad Nacional (GANA), et utbryterparti fra Alianza Republicana Nacionalista (ARENA)._NEWLINE_Gjennom det etablerte partiet GANA kunne Bukele stille ved presidentvalget i 2019. Valgkampen fokuserte p\xc3\xa5 kampen mot korrupsjon. Bukele vant valget i f\xc3\xb8rste valgomgang mot kandidater fra venstresidens Frente Farabundo Mart\xc3\xad para la Liberaci\xc3\xb3n Nacional (FMLN) og h\xc3\xb8yresidens Alianza Republicana Nacionalista (ARENA), de to partiene som har dominert salvadoransk politikk siden 1990-\xc3\xa5rene. Med Bukele som presidentkandidat vant GANA valget med 53,1\xc2\xa0% av stemmene. GANA fikk 11 av 84 seter i El Salvadors lovgivende forsamling, slik at Bukele ikke fikk en majoritet \xc3\xa5 st\xc3\xb8tte seg p\xc3\xa5 der for sin politikk._NEWLINE_F\xc3\xb8r presidentinnsettelsen 1. juni 2019 sa Bukele at han ville bryte med den venstreorienterte utenrikspolitikken til forgjengeren i presidentembetet, Salvador S\xc3\xa1nchez Cer\xc3\xa9n, og i stedet prioritere forholdet til USA. Han sa ogs\xc3\xa5 at han ville bekjempe korrupsjon og voldelige gjenger.'